Laura Georgescu a făcut aceste precizări la începutul şedinţei CNA de joi, după ce precedenta şedinţă a Consiliului, care a avut loc marţi şi la care aceasta nu a fost prezentă, a fost una foarte agitată.

În şedinţa de marţi, Valentin Jucan a dat drumul unei înregistrări audio la volum ridicat cu "vocea străzii", spunând că va bloca toate şedinţele Consiliului până când Laura Georgescu va fi înlăturată de la conducerea CNA. Decizia unilaterală a lui Valentin Jucan i-a revoltat pe ceilalţi membri ai Consiliului, totul degenerând într-un scandal cu replici tăioase şi acuzaţii. În cele din urmă, marţi, majoritatea membrilor CNA (Florin Gabrea, Valentin Jucan, Viorel Buda, Monica Gubernat, Răsvan Popescu şi Dorina Rusu) au votat să trimită Comisiilor de Cultură din Parlament o solicitare "pentru stabilirea unei întâlniri şi identificarea de soluţii comune pentru rezolvarea problemelor din CNA, care sunt cauzate de faptul că Laura Georgescu se află la conducerea instituţiei".

La începutul şedinţei CNA de joi, Laura Georgescu şi-a cerut scuze colegilor, jurnaliştilor şi tuturor celor care "au fost nevoiţi să asiste la momentul mai puţin fericit, provocat în cadrul şedinţei trecute".

Laura Georgescu a spus că nu a putut participa la şedinţa de marţi, întrucât a fost chemată, nominal, la audieri la Comisia de Cultură a Camerei Deputaţilor, în faţa căreia are obligaţia legală să raporteze activitatea CNA şi în faţa căreia răspunde, conform legii, pentru modul în care a gestionat şi gestionează încă funcţionarea Consiliului.

Referitor la faptul că i s-a cerut de mai multe ori demisia, Laura Georgescu a spus că nu a înţeles această solicitare, deoarece consideră că nu a făcut nimic ilegal.

"Însă, pentru că în instituţia pe care o conduc au fost induse tensiuni mai mult sau mai puţin artificiale, justificate sau nejustificate, am decis, într-o prima etapă, să deleg dreptul de semnătură, pentru tot ce legea îmi permite, domnului Răsvan Popescu, vicepreşedinte al CNA. Fac acest demers în condiţii de responsabilitate, înţelegând bine faptul că CNA trebuie să funcţioneze într-o atmosferă de lucru performantă şi constructivă", a spus Laura Georgescu.